Záznam z 3239. zasadnutia Rady EÚ (vzdelávanie, kultúra, mládež, šport) 

Dátum:		16. – 17. 05. 2013
Miesto:		Rada EÚ, Brusel	
Spracoval:		Ivan Hromada

Zloženie delegácie

     Dušan Čaplovič              minister školstva, vedy, výskumu a   športu SR, vedúci delegácie
     Alexander Micovčin        veľvyslanec, zástupca stáleho predstaviteľa 
     Michal Kaliňák                hovorca ministra    
     Štefan Komjatý                vedúci oddelenia protokolu 
     Vladimír Belovič             GR SMSEZ   
     Ivan Hromada                  SZ SR pri EÚ
Katarína Jurisová             Mertens, SZ SR pri EÚ

Zhrnutie rokovania a odporúčania

V dňoch 16. a 17. mája  2013 sa v Bruseli uskutočnilo zasadanie Rady ministrov pre vzdelávanie,  mládež,  kultúru a šport. Delegáciu SR na Rade pre vzdelávanie viedol minister školstva, vedy, výskumu a   športu SR Dušan Čaplovič. Vedúcim delegácie na Rade vo formáciách mládež a šport bol Alexander Micovčin, zástupca Stáleho predstaviteľa SR pri EÚ v Bruseli.  V predsedaní sa striedali ministri z Írska:   Rade pre vzdelávanie predsedal Ruairi QUINN, Rade pre mládež Frances FITZGERALD a Rade pre šport Michael RING.  Za EK sa zúčastnila komisárka pre vzdelávanie, mládež, kultúru a šport Androulla Vassiliou.  Zasadanie Rady ministrov sa nieslo v konsenzuálnom duchu. Veľmi vhodným sa ukázalo usadenie ministrov v tzv. vnútornom kruhu, čo spôsobilo bezprostrednosť a interaktívnosť diskusie.  Ministri po väčšine voľne a bez pripravených textov reagovali na príspevky pozvaných hostí a ďalších ministrov.

V časti vzdelávanie ministri schválili závery o sociálnom rozmere vysokoškolského vzdelávania a diskutovali o téme zabezpečenia najvyššej kvality učiteľského povolania s cieľom podporiť lepšie študijné výsledky. Väčšina členských štátov zdôraznila, že je dôležité nájsť správnu rovnováhu medzi zodpovednosťou učiteľov na jednej strane a ich slobodou inovovať a inšpirovať v triede na strane druhej.

V časti mládež boli schválené závery Rady o maximalizácii potenciálu politiky v oblasti mládeže pri plnení cieľov stratégie Európa 2020 a o prínose kvalitnej práce s mládežou k rozvoju, pohode a sociálnemu začleneniu mladých ľudí. Ministri diskutovali na tému, ako môže kvalitná práca s mládežou prispieť k riešeniu súčasných výziev. Zhodli sa, že  práca s mládežou je dôležitým nástrojom podpory sociálnej inklúzie a že je dôležité uznávať jej výsledky v rámci neformálneho vzdelávania. 

V časti šport Rada schválila závery o dvojitých kariérach športovcov. Rada vzala na vedomie informáciu o priebehu a výsledkoch zasadaní orgánov Svetovej antidopingovej agentúry, ktoré sa uskutočnili 11. až 13. mája 2013 v Montreale. Predsedníctvo podalo stručnú  informáciu o súčasnom stave prerokúvania odporúčania na rozhodnutie Rady, ktorým sa Európska komisia poveruje zúčastniť sa v mene EÚ na rokovaniach o medzinárodnom dohovore Rady Európy o boji proti manipulácii s výsledkami športových podujatí. Na záver sa ministri venovali otázke boja proti zvýšenej dômyselnosti používania dopingu v športe pri dodržaní individuálnych práv športovcov.

Najbližšie zasadanie  Rady pre vzdelávanie, mládež, kultúru a šport sa uskutoční 25. a 26. novembra 2013 v Bruseli a bude jej predsedať Litva. Neformálne sa stretnú ministri športu 1.10.2013 v Litve.

Hlavné odporúčania vyplývajúce z rokovania Rady

1. zlepšiť prístup k vysokoškolskému vzdelávaniu, zvýšiť účasť na ňom, ako aj zvýšiť počet absolventov vysokoškolského vzdelávania zo strany nedostatočne zastúpených a znevýhodnených skupín

2. podporovať väčšiu spoluprácu medzi všetkými zainteresovanými stranami v oblasti práce s mládežou (najmä výskumnými pracovníkmi, tvorcami politiky, organizáciami občianskej spoločnosti, ľuďmi z praxe a mladými ľuďmi)

3. podporovať prínos opatrení politiky v oblasti mládeže ako súčasti všeobecnejších politických stratégii v oblasti vzdelávania a odbornej prípravy, zamestnanosti a sociálneho začlenenia so zámerom dosiahnuť ciele stratégie Európa 2020

4.  podporovať spoluprácu a dohody v záujme rozvoja a realizácie dvojitých kariér športovcov medzi všetkými príslušnými zainteresovanými stranami

Priebeh zasadania Rady 

1. Schválenie predbežného programu

Program rokovania bol schválený bez pripomienok.

Prerokúvanie legislatívnych aktov
2. Schválenie zoznamu bodov A

Záver: Rada schválila zoznam bodov „A“ uvedených v dokumente  9417/13 PTS A 31.  

Nelegislatívne činnosti

3.  Schválenie zoznamu bodov A

Záver: Rada schválila zoznam bodov „A“ uvedených v dokumente  9418/13 PTS A 32.  

VZDELÁVANIE 

4.	Závery Rady o sociálnom rozmere vysokoškolského vzdelávania

Dokument vyzdvihuje úsilie o zabezpečenie rovnakého prístupu k vysokoškolskému vzdelávaniu v EÚ. ČŠ sa okrem iného vyzývajú, aby prijali opatrenia zamerané na zvýšenie prístupu, účasti a ukončovania vysokoškolského vzdelávania nedostatočne zastúpených a znevýhodnených skupín. ČS sa  vyzývajú na preskúmanie regionálnych rozdielov, pokiaľ ide o prístup k vysokoškolskému vzdelávaniu a k snahe o ich zníženie. 

Predsedníctvo zdôraznilo, že vedomosti a vysokoškolské vzdelávanie sú verejné statky, a preto je verejnou zodpovednosťou zabezpečiť rovnaké príležitosti aj v tejto oblasti.

Komisárka Vassiliou uviedla, že Európa potrebuje kritickú masu ľudí s vysokoškolským vzdelaním na zabezpečenie potrebného rastu. Pri zvyšovaní absolventov VŠ je dôležité, aby nikto, žiadna skupina či jednotlivec, nebol vynechaný z možnosti študovať. 

Záver: Rada schválila predložené závery bez pripomienok.

5.	Zabezpečenie najvyššej kvality učiteľského povolania s cieľom podporiť lepšie študijné výsledky

Rokovanie k tomuto bodu vychádzalo z diskusného dokumentu vypracovaného Predsedníctvom. Ústrednou otázkou diskusie bude „Aké hlavné kroky podnikli jednotlivé členské štáty na skvalitnenie učiteľského povolania za účelom získania lepších výsledkov vo vzdelávaní?“ Predsedníctvo s cieľom zaručiť interaktívnu diskusiu pozvalo  dvoch externých rečníkov s rozsiahlym prehľadom v tejto oblasti. Ministri boli vyzvaní, aby voľne a bez pripravených textov reagovali na príspevky rečníkov a aby sa pýtali alebo vyjadrovali svoje názory.

Komisárka uviedla, že učitelia čelia stále novým a novým úlohám a výzvam pri výkone svojho povolania. Vzdelávacie ciele sa nepodarí splniť, pokiaľ sa nebudeme venovať učiteľom a tým, ktorí učiteľov na toto povolanie pripravujú. Skupina na vysokej úrovni predkladá správu o zabezpečení kvality v rámci vysokých škôl, ktorá sa bude týkať aj náboru študentov pre toto povolanie. 

Prvým externým rečníkom bol Pasi Sahlberg, generálny riaditeľ fínskeho centra pre medzinárodnú mobilitu a spoluprácu a autor Fínskych lekcií: Čo sa môže svet naučiť zo vzdelávacích zmien vo Fínsku. Začal odvolávkou na „Global educational reform movement“ – spôsoby ako zmeniť naše školy a spôsob vyučovania. Vzdelávacie systémy nie sú úplne „zdravé“, aby mohli vykonávať svoje hlavné úlohy rovnako kvalitne. Medzi symptómy ich „chrípky“ patrí súťaživosť (medzi školami, žiakmi, učiteľmi), štandardizácia (vyučovania a jeho obsahu), zodpovednosť (systematické hodnotenie učiteľov/škôl/žiakov za účelom lepšie súťažiť) a zvýšená dôvera v rozhodnutia rodičov. Otázka efektivity učiteľov je spojená s otázkou, ako ju merať. Existujú tu 3 nesprávne domnienky: “kvalita vzdelávacieho systému nemôže prevýšiť kvalitu jeho učiteľov“ – vyučovanie je momentálne už skôr tímová hra. A tu je dôležité riadenie a koučing. 2. učitelia sú najdôležitejší element pre zlepšenie vzdelávania. Na toto neexistujú vedecké dôkazy. 3. „Ak mali žiaci  3 po sebe idúcich kvalitných učiteľov, stúpali by akademicky bez ohľadu na sociálny pôvod, kým tí, ktorí mali učiteľov slabých, by výsledkovo upadali stále viac a viac.“ P.Sahlberg sformuloval aj tri odporúčania: 1. zameranie sa na štandardizáciu prípravy učiteľov, a nie na štandardizáciu vyučovania; 2. prehodnotiť dôraz na zodpovednosť; 3. sústrediť sa na reformu procesov ovplyvňujúcich prostredie práce učiteľov, aby sme na toto povolanie nalákali tých najlepších. Na záver upozornil na svoj nedávny článok vo Washington Post, v ktorom sa pozrel na hypotetickú situáciu výmeny učiteľov medzi americkou Indianou a Fínskom. Paradoxne po 5 rokoch by sa podľa neho ukázalo, že nie je až tak dôležitá kvalita učiteľov, ako podmienky, v akých pracujú a autonómia, ktorú pri výkone svojej práce majú. 

Christine Blower, prezidentka výboru Európskych odborov pre vzdelávanie  (ETUCE – European Trade Union Committee for Education) a generálna tajomníčka národného zväzu učiteľov Veľkej Británie uviedla, že nie každý sa môže stať učiteľom. Každému učiteľovi určite záleží na tom, aby sa ďalej zdokonaľoval,  treba podporovať tieto ich snahy. Nebudú sa však zdokonaľovať bez určitých základných vstupov, nie je to len o ich entuziazme. Učitelia by sa mali podeliť o svoje skúsenosti a osvedčené metódy. Učiteľom by sa mala preukazovať dôvera a vyrovnala by sa tým zodpovednosť, ktorú majú. Dôležitá je aj rovnováha medzi pracovným a súkromným životom, mnohí majú pocit, že pracujú neustále. Emocionálna zaangažovanosť učiteľov je taktiež významný aspekt. 

Diskusia

DE spomenulo záruky pre mladých. Reformy vzdelávacieho systému trvajú dlhšie. Vyjadrilo sa aj k formátu diskusie, ktorá nevyhovuje nemeckému ústavnému usporiadaniu, čo spomínali aj na iných fórach. Požiadalo PRES o reflexiu, ako sa dá učiniť zadosť štátom s federálnou štruktúrou. HU  reagovalo vo vystúpení na symptómy „chrípky“ vzdelávacích systémov, ktoré spomínal P. Sahlberg. V HU majú nový kariérny systém pre učiteľov napojený na zabezpečenie kvality. Podľa FR  metódy používané v školách často nezodpovedajú modernej digitálnej dobe. Povolanie učiteľa je momentálne devalvované v spoločnosti, kedysi požívalo väčší rešpekt. Učitelia často nevedia, aké hodnoty majú odovzdávať. SE vyzdvihlo, že merania vo vzdelávacom systéme sú dôležité. Pomáhajú identifikovať faktory, ktoré môžu zlepšiť výsledky. Každý učiteľ chce byť čo najviac slobodný vo svojej práci, ale  bez zodpovednosti. Dôležité je zvýšiť atraktívnosť učiteľského povolania. 10% najlepších učiteľov vo SE momentálne dostáva 20% zvýšenie platu.  ES sa pozerá na to, aké dopady môže mať malá časť zlých učiteľov na celý systém ovplyvnený dobrými učiteľmi. Chýbajú štúdie v tejto oblasti. IT pripravuje program novej vlády s ústrednou témou zamestnanosti mladých ľudí. Vsádzajú na duálne vzdelávanie. Podmienky v škole majú vplyv na kvalitu. Chcú sa na školu zamerať ako na celok. Podľa AT musíme pracovať na silnejšej osobnostnej identite učiteľov, na ich sebavedomí. Schvaľujú nový kariérny poriadok učiteľov. Podľa CY  je hlavným indikátorom kvality vzdelávacieho systému učiteľ. Tam sa odzrkadľujú aj podmienky, ktoré politici učiteľom vytvárajú. DK chce zlepšiť  pocit pohody žiakov. Miesto jedného riaditeľa uprednostňujú model pluralitného vedenia školy. LU zreformovalo zásadným spôsobom základné školy a odbornú prípravu. Nanovo definovali úlohu učiteľa  s dôrazom na jeho kontinuálne vzdelávanie. RO  spomenulo štúdiu o tzv. learning agents, ktorí ovplyvňujú deti počas ich vývinu: rodič (do 7 rokov), škola (do 12 rokov), priatelia, médiá (od 12 rokov). PL sa už 10 rokov  snaží zvýšiť autonómiu škôl, čo ide ruka v ruke s autonómiou učiteľov. Tieto zmeny priniesli dobré výsledky, rozdiely medzi školami sú teraz menšie. Chcú zlepšiť postavenie učiteľa, jeho spoločenský status. EL vidí potrebu omladiť učiteľský zbor. Prebieha zlučovanie menších škôl do väčších celkov. 

Minister Dušan Čaplovič uviedol, že pre nás je dôležité aj meranie výsledkov. Ide tu aj o interakcie učiteľ-žiak, učiteľ-rodič. Často však merateľné výsledky nereflektujú možné problémy žiaka, nezohľadňujú sociálny aspekt. Ďalej stručne predstavil kariérny systém učiteľov na SK. Dôležitá je príprava budúcich učiteľov na vysokých školách, z ktorej sa vytratil praktický element. Preto chceme zabezpečiť dostatočný objem praktického vyučovania pri príprave budúcich učiteľov (pedagogická prax by mala tvoriť 20 – 40% štúdia).

PT zaviedlo nové skúšky pred nástupom nového učiteľa do práce, posudzujú sa jeho vedomosti, ale aj spôsobilosti. Učitelia vo FI majú pomerne veľkú autonómiu pri svojej práci. Práca učiteľa nie je však len o prenose vedomostí, ale  aj o distribúcii sociálnych hodnôt. Snažia sa o znižovanie rozdielov medzi školami. CZ uviedlo, že učiteľské povolanie čelí mnohým výzvam súčasnosti. Kladie si otázku, či bude toto povolanie naďalej celoživotnou záležitosťou. 

Záver: Ministri diskutovali o téme zabezpečenia najvyššej kvality učiteľského povolania s cieľom podporiť lepšie študijné výsledky. Írske predsedníctvo zvolilo pre diskusiu formát s dvoma pozvanými hosťami, ktorých príspevky podnietili ďalšiu diskusiu. Väčšina členských štátov zdôraznila, že je dôležité nájsť správnu rovnováhu medzi zodpovednosťou učiteľov na jednej strane a ich slobodou inovovať a inšpirovať v triede na strane druhej. Členské štáty tiež zdôraznil strategický význam tých, ktorí pripravujú budúcich pedagógov a vedenia školy. Väčšina z nich súhlasila s názorom hostí, že je potrebné zamerať sa na tím učiteľov v škole, skôr než na jednotlivých učiteľov.

MLÁDEŽ

6. Návrh záverov Rady o maximalizácii potenciálu politiky v oblasti mládeže pri plnení cieľov stratégie Európa 2020

Cieľom dokumentu je väčšia koordinácia medzi obnoveným rámcom pre európsku spoluprácu v oblasti mládeže a stratégiou Európa 2020. V dokumente sa vyzdvihujú opatrenia na posilnenie medzisektorovej a medziinštitucionálnej spolupráce na zlepšenie koordinácie politiky mládeže s oblasťami politiky týkajúcimi sa mládeže, hlavne vo vzdelávaní a zamestnanosti, ako aj posilnenie  úlohy mladých ľudí pri vytváraní opatrení, ktoré sa ich týkajú. 

Komisárka upozornila, že kríza vážne zasiahla mladých ľudí. Preto víta zvýšenie profilu politiky mládeže vzhľadom k stratégii Európa 2020. 

Záver: Rada schválila predložený dokument bez pripomienok.  

7.	Návrh záverov Rady o prínose kvalitnej práce s mládežou k rozvoju, pohode a sociálnemu začleneniu mladých ľudí

Cieľom dokumentu je zvýrazniť príspevku kvalitnej práce s mládežou  pri zlepšovaní rozvoja a  pohody mladých ľudí;  pri budovaní kompetencií, pružnosti a vybavenia mladých ľudí zručnosťami, aby si vedeli poradiť so  životnými výzvami  ako cesty k inkluzívnejšej spoločnosti. 

PRES kladie doma veľký dôraz na prácu s mládežou, ktorú považuje za dôležitý nástroj sociálneho začleňovania. Komisárka uviedla, že aktivity pre mládež im pomáhajú rozvíjať svoju osobnosť či sociálne sa začleniť. Vyzdvihla pôsobenie programu Mládež v akcii, ktorý napomáha aj práci s mládežou. 

Záver: Rada schválila predložený dokument bez pripomienok.  

8.	Mladí  ľudia v Európe: ako môže kvalitná práca s mládežou prispieť k riešeniu súčasných výziev?

Vzhľadom na uvedené sa diskusia ministrov sústredí na túto otázku: 
Aké okamžité a praktické opatrenia môžu prijať ministri pre oblasť mládeže, aby sa využil potenciál kvalitnej práce s mládežou lepšie riešiť výzvy, ktorým v súčasnosti čelia mladí ľudia v Európe?

S cieľom zabezpečiť stimulujúcu diskusiu vystúpili dvaja externí rečníci. 

Dr. Massimiliano Mascherini, vedúci výskumu, Eurofound v Dubline, sa sústredil na angažovanosť mládeže ako európsku výzvu a rolu práce s mládežou. Hlavným problémom je vysoká nezamestnanosť mladých ľudí v Európe. Potreba pracovať  s NEET – s tými, čo nie sú v zamestnaní, vzdelávaní ani v odbornej príprave. Konzekvencie tohto dosiahli v roku 2011 1,2% HDP EÚ (v podobe ušlých zárobkov a nezaplatených daní, ako aj v podobe zvýšených dávok). Táto skupina mladých ľudí má aj nízku mieru sociálnej participácie. Potrebné si je uvedomiť, že investícia do mladých ľudí je dlhodobou investíciou, kde hrá dôležitú úlohu práca s mládežou. 

Dr. John Bamber, Centrum pre efektívne služby v Dubline, sa venoval téme práce s mládežou ako Európskej výzve. Pripomenul, že podľa Eurostatu je 30% 18-25 ročných mladých ľudí ohrozených sociálnou exklúziou. Práca s mládežou je mnohotvárna a univerzálna. Generuje transverzálne zručnosti zvyšujúce zamestnateľnosť.  Zmienil sa o niekoľkých konkrétnych projektoch práce s mládežou. 

Komisárka Vassiliou zadala vypracovanie štúdie o hodnote práce s mládežou v Európe, aby sa preukázal jej cenný dopad. Štúdia by mala byť k dispozícii na jeseň.

Diskusia

BE sa domnieva, že na Európskej úrovni by bola vhodná databáza úspešných projektov práce s mládežou. ES uznáva všetky kompetencie dosiahnuté mladými v rámci práce s mládežou. V PT by chceli zlepšiť systém uznávania neformálnych zručností a zvýšiť profil práce s mládežou. FI sa sústredí na posilnenie miestnej úrovne. Vyzvalo na zber kvalitných údajov a analýzu fungovania záruk pre mladých. HU uznalo, že väčšie problémy existujú na vidieku, kde mladí sledujú vzory svojich rodičov, ktorí nepracujú. RO práve dokončuje strategický dokument o práci s mládežou. DE si myslí, že musíme tretím stranám ukázať, že investovanie do práce s mládežou sa oplatí. Na MT sa na jednej strane chránia mladí ľudia, pričom sú vychovávaní ako keby v ulite, nie sú potom pripravení na prípadnú mobilitu. Na druhej strane sú  si vedomí patologických problémov ako drogy, či nadmerná konzumácia alkoholu u mladých.  CY informoval, že u nich nezamestnanosť naďalej stúpa. Nie je to však izolovaný jav, ktorý sa odstráni len prostredníctvom financií. AT hovorilo o iniciatíve zamestnanosti pre mladých, o ktorej sa krátko hovorilo aj na Rade pre vzdelávanie. Zaviedlo tzv. youth-check, ktorý ukladá ministerstvám pri predkladaní zákonov popísať ich vplyv na deti a mládež. V SE majú špeciálny návrh zákona o práci s mládežou, ktorý sa bude schvaľovať budúci rok. LV sa podarilo znížiť nezamestnanosť mládeže. IT si uvedomuje, že nezamestnanosť mládeže znamená čistú stratu pre spoločnosť. LT sa nazdáva, že práca s mládežou poskytuje veľmi dobré riešenie pre výzvy, ktorým čelia mladí ľudia. Je potrebné ju uznať ako súčasť neformálneho vzdelávania. V BG bolo povolanie „pracovník s mládežou“ uznané len nedávno. Vo FR majú od februára novú stratégiu pre mládež pod názvom „Mládež ako priorita“, ktorá má 44 opatrení. 

Záver: Ministri zodpovední za mládež diskutovali na tému, ako môže kvalitná práca s mládežou prispieť k riešeniu súčasných výziev. Írske predsedníctvo zvolilo pre diskusiu formát s dvoma pozvanými hosťami, ktorých príspevky podnietili ďalšiu diskusiu. Ministri sa zhodli, že  práca s mládežou je dôležitým nástrojom podpory sociálnej inklúzie a že je dôležité uznávať jej výsledky v rámci neformálneho vzdelávania. 

ŠPORT

13.	Odporúčanie na rozhodnutie Rady, ktorým sa Európska komisia poveruje zúčastniť sa v mene EÚ na rokovaniach o medzinárodnom dohovore Rady Európy o boji proti manipulácii s výsledkami športových podujatí

PRES podalo stručnú ústnu  informáciu o súčasnom stave prerokúvania tohto legislatívneho návrhu, ktoré bolo zverejnené 13. novembra 2012. Na pracovnej úrovni sa uskutočnilo viacero zasadaní PS pre šport za prítomnosti expertov z oblasti spravodlivosti a vnútorného trhu. Problémom je v súčasnosti otázka hmotnoprávneho základu a jednotného/rozdeleného mandátu. 

Záver: Rada vzala informáciu na vedomie. 

14.	Návrh záverov Rady a zástupcov vlád členských štátov zasadajúcich v Rade o dvojitých kariérach športovcov

Materiál vychádza z dokumentu „Usmernenia EÚ o duálnej kariére športovcov“, ktorý vypracovala expertná skupina „Vzdelávanie a odborná príprava v športe“. Dvojitá kariéra pre účely  tohto dokumentu znamená stav, keď talentovaný alebo vrcholový športovec dokáže flexibilne spojiť svoju športovú kariéru so vzdelávaním a/alebo prácou bez toho, aby to ovplyvnilo niektorý z týchto cieľov, s osobitným dôrazom na nepretržité formálne vzdelávanie mladých športovcov. ČŠ a príslušné zainteresované strany sa vyzývajú na prijatie viacerých krokov pokiaľ ide o vzdelávanie, prácu, zdravie a financovanie športovcov. 

Komisárka Vassiliou uviedla, že je potrebné zapojiť športovcov do vzdelávania aj trhu práce. Stačí na to mať dobrý systém. Komisia zamýšľa zabezpečiť pokračovanie tejto iniciatívy, pričom preskúma možnosť vypracovať návrh odporúčania k tejto téme. Budúci program Erasmus pre všetkých umožní podporu projektov v rámci dvojitých kariér. 

Záver: Rada schválila predložené závery bez pripomienok

15. Boj proti dopingu

a) Zasadnutie Svetovej antidopingovej agentúry (WADA) (Montreal, 11. – 12. mája 2013)

PRES informovalo o priebehu a výsledkoch zasadaní orgánov Svetovej antidopingovej agentúry, ktoré sa uskutočnili 11. až 13. mája 2013 v Montreale. Rokovanie sa zaoberalo predovšetkým revíziou Svetového antidopingového kódexu a medzinárodných štandardov, pričom by tento proces mal byť dovŕšený na Svetovom antidopingovom kongrese v Južnej Afrike (platiť by mal od 1.1.2015). WADA sa zaujímala o práce na Smernici EÚ o ochrane osobných údajov. 

Flámsky minister športu sa poďakoval ČŠ za úsilie pri rýchlom schválení nominácie na uvoľnený post experta na vládnej úrovni reprezentujúceho EÚ v orgánoch WADA po odstúpení predchádzajúceho zástupcu z PT.  

Záver: Rada vzala podané  informácie na vedomie.

b) Úloha orgánov verejnej moci pri boji proti rastúcej dômyselnosti spôsobov dopingu v športe

Ústrednou otázkou diskusie ministrov bolo: Aké praktické opatrenia môžu orgány verejnej moci prijať na boj proti zvýšenej dômyselnosti používania dopingu v športe pri dodržaní individuálnych práv športovcov?

Na zaistenie interaktívnosti a plynulosti diskusie predsedníctvo prizvalo výkonného riaditeľa Antidopingovej agentúry USA (USADA) Travisa Tygarta. V úvode poďakoval ministrom za ich úsilie pri podpore „čistého“ športu, športu s dušou. USADA má rozpočet 14 mil. USD, z čoho 8.6 mil. pochádza z federálneho rozpočtu.  Prípad L. Armstronga potvrdil, že v cyklistike je mnoho dopingu a bola to možno špička ľadovca vedúca k hlavným predstaviteľom UCI a sponzorom. Elitní športovci sú vzory najmä pre mladých ľudí a ich úspech v poctivej a spravodlivej súťaži môže  podporiť účasť a zvýšiť  morálku. Podľa neho sú základné princípy, ktoré môžu prispieť k úspechu boja proti dopingu v športe: 1.  legislatíva, 2. nezávislosť (antidopingových agentúr), 3.financovanie (musí zodpovedať dôležitosti výziev) a 4. angažovanosť (športových organizácií, športovcov, národných agentúr, orgánov verejnej správy, atď.). Bojom proti dopingu sa dáva nádej „čistým“ športovcom, že fair-play sa vyplatí. Verejné orgány by sa mali zaoberať príslušnou legislatívou, najlepšie by bolo, keby obchod a pašovanie zakázaných dopingových látok bol zakázaný v trestnom práve. Dôležitou otázkou je aj sponzorstvo, ktoré často podporuje doping a spôsobuje škody verejným rozpočtom. Financovanie USADA je pluralitné, čo podčiarkuje nezávislosť tejto inštitúcie. Verejné orgány by mali podporovať integritu športu. Športu je potrebné znovu vrátiť jeho „život“.

Komisárka uviedla, že EÚ sa zaoberá otázkou boja proti dopingu z viacerých hľadísk, vrátane ochrany osobných údajov. Potrebujeme technologickú a právnu sofistikovanosť na boj proti zvýšenej dômyselnosti používania dopingu v športe. Príležitosť vidí v novom Svetovom antidopingovom kódexe. ČŠ by mali zvážiť, ako zosúladiť vnútroštátne postupy na zamedzenie pašovania dopingových látok. Podčiarkla dôležitosť prevencie, aby sa nastavanie športovcov nestalo pro-dopingovým ešte predtým, ako sa stanú špičkovými. 3 preventívne siete existujú v rámci EÚ, ktoré boli podporené v rámci prípravných akcií v športe. Komisia pripravuje v spolupráci so skupinou odborníkov návrh na odporúčanie na boj proti dopingu v rekreačnom športe. Spoluprácu ČŠ v boji proti dopingu bude možné podporiť aj z kapitoly šport v programe Erasmus pre všetkých. 

Diskusia
BE vidí dôležitosť v spolupráci, otázka osvety – vytvárajme povedomie aj mimo samotného sveta športu. Ako môžeme vytvoriť metódy na zisťovanie dopingu, existujúce laboratóriá si skôr konkurujú, je potrebné podporiť ich spoluprácu s farmaceutickým priemyslom. SE má zákon o boji proti dopingu, vrátane dovozu a rozširovania dopingových látok. Tento zákon je veľmi efektívny pre zhabanie určitých látok. Oceňuje prácu WADA na novom kódexe. FI pokladá za dôležité informovať aj o negatívnych a nebezpečných účinkoch dopingu. PT si myslí, že doping je aj otázkou postoja, otázka vzdelávania a informovanosti. Majú národný plán na boj proti dopingu. PL vidí nádej v zavedení biologických pasov športovcov. Zainteresované orgány verejnej moci by mali efektívne spolupracovať (policajné, colné, atď.) Netreba zabúdať na individuálne práva športovcov. V AT nezohrávajú pri vyšetrovaniach športové zväzy žiadnu úlohu. Doping môže mať v AT aj trestnoprávnu dohru. Národné antidopingové agentúry musia v rámci EÚ spolupracovať. SI si kladie otázku, koľko údajov môžu poskytovať orgány činné v trestnom konaní národným antidopingovým agentúram. Myslí si, že v prípade preukázania používania dopingu by dotknutí mali vrátiť prostriedky, ktoré do nich štát investoval prostredníctvom podpory športu (podobne EL).  MT si myslí, že verejné orgány by mali vyvíjať viac úsilia v oblasti osvety a vzdelávania mladých športovcov (podobne UK, EE, DK, SK), ktorí často vyskúšajú doping len kvôli tomu, že to vidia u iných. Antidopingová politika v UK ide nad rámec WADA. Snažili sa, aby LOH v Londýne boli čo najčistejšie z hľadiska dopingu. EL pokladá za dôležitý právny rámec (podobne EE) a financovanie. Zakázali predaj výživových doplnkov vo fitnescentrách, pretože často obsahovali zakázané látky. ES trápi kauza „puerto“, kedy nie všetci dotknutí boli stíhaní. Podarilo sa  však odsúdiť niektorých lekárov. V parlamente majú zákon o ochrane zdravia športovcov. NL si myslí, že USADA odviedla dobrú prácu v prípade Armstrong a táto agentúra by mala byť vzorom pre národné agentúry v Európe. V NL to napríklad viedlo k zvýšeniu rozpočtu pre antidopingovú agentúru. V SK pôsobí Antidopingová agentúra, ktorá je na Slovensku jedinou organizáciou s právom i povinnosťou plánovať a vykonávať dopingovú kontrolu. Súťažná dopingová kontrola sa vykonáva na základe žiadosti národného športového zväzu alebo medzinárodnej športovej federácie alebo z vlastného rozhodnutia. Doping preniká aj do oblasti fitness a rekreačného športu. Rovnako závažným je nárast všeobecného používania voľnopredajných stimulácií, najmä amfetamínov.   

Záver: Ministri zodpovední za šport diskutovali na tému úlohy orgánov verejnej moci pri boji proti rastúcej dômyselnosti spôsobov dopingu v športe.  Všeobecne platí, že členské štáty zhodli na potrebe intenzívnejšieho vyšetrovania a zhromažďovania informácií; posilnenej spolupráce s políciou a colnými orgánmi; väčšieho dôrazu na vzdelávanie a prevenciu; harmonizácie antidopingových politík v celej EÚ; spolupráce s "čistými" športovcami; zvýšeného vedeckého výskumu nepovolených látok v spolupráci s farmaceutickým priemyslom a úsilia zmeniť kultúru dopingu v športe.

16.    Rôzne
 
a) Iniciatíva na podporu zamestnanosti mladých ľudí 

Tento bod bol na program zaradený na žiadosť rakúskej delegácie. Tá požiadala, aby ministri pre vzdelávanie a mládež boli pravidelne informovaní o implementácii iniciatívy pre zamestnanosť mládeže (YEI), ktorú politicky navrhla Európska rada vo februári 2013. Ministri pre vzdelávanie a mládež by určite zohrali v tomto procese dôležitú úlohu. Komisia informovala o iniciatívach pripravovaných v tejto súvislosti, okrem iného aj Európsku alianciu pre učňovstvo, ktorú spustí v júli 2013. Informovala aj o garanciách pre mládež. Iniciatíva pre zamestnanosť mladých disponuje rozpočtom šesť miliárd EUR na obdobie rokov 2014 – 2020 a je prístupná všetkým regiónom, kde miera nezamestnanosti mladých ľudí prevyšuje 25 %. Komisia sa na presných opatreniach dohodne s členskými štátmi v rámci procesu plánovania politiky súdržnosti, ale všetky činnosti podporované z YEI sa zamerajú na jednotlivcov, ktorí nie sú zamestnaní ani zapojení do procesu vzdelávania alebo odbornej prípravy, a nie na systémy alebo štruktúry. Komisárka apelovala na ministrov, aby už začali práce spojené s implementáciou tejto iniciatívy, hlavne vzhľadom na proces programovania ESF na ďalšie obdobie. 
b) Európske školy 

COM vysvetlila základné prvky systému Európskych škôl. Následne upozornila na problém financovania. Prerozdelenie financií je stále viac nerovnovážne: 8 ČŠ prispieva viac, ako by malo a 19 ČŠ vysiela menej učiteľov, ako by podľa počtu žiakov malo. UK tento rok vyhlásilo, že bude vysielať len toľko učiteľov, ako je ich spravodlivá kvóta. Toto bude mať rozsiahle dopady na kvalitu učiteľov. Je potrebné sa zamyslieť nad spravodlivejším systémom zdieľania nákladov a komisárka vyzvala ministrov, aby súhlasili s takýmto systémom, ktorý si nezískal potrebnú podporu v orgánoch Európskych škôl. Komisárka vyzvala na osobitné stretnutie Rady k tomuto problému. 

UK poďakovalo komisárke za vysvetlenie tohto problému. V posledných 3 rokoch financovalo vyše 700 učiteľov, najbližšie obdobie to stále bude viac ako 500.

c) Návrh nariadenia Európskeho parlamentu a Rady, ktorým sa   zriaďuje Erazmus pre všetkých: program únie pre vzdelávanie, odbornú prípravu, mládež a šport

PRES poskytlo informácie o súčasnom stave rokovaní s EP o tomto návrhu, ktoré prešli do rozhodujúcej fázy, kedy zostáva absolvovať len posledný trialóg. PRES chce uzavrieť rokovania do konca júna.

Komisárka vyzvala PRES, aby sa vo finálnej fáze pridržiavalo kľúčových princípov budúceho Viacročného finančného výhľadu, hlavne zjednodušenia. Nový program potrebuje jedno jasné meno. Komisárka obhajovala aj mechanizmus záruk za študentské pôžičky, navrhované 2% sú málo na testovanie tohto nástroja. Vyzvala ministrov na kompromis v tomto ohľade.  

RO, CY, IT, PT a FR vyzvali na zachovanie navrhovaného názvu programu. FR zopakovalo svoju pozíciu podpory maximálne 2% pre mechanizmus záruk za pôžičky. Nazdáva sa, že 100000 študentov by mohlo benefitovať z tohto nástroja, čo je dostatok pre jeho testovanie. Naopak IT, DE a PT sú za vyššiu alokáciu. 

j) Pracovný program nadchádzajúceho predsedníctva
Litovská delegácia informovala o prioritách počas svojho nadchádzajúceho predsedníctva v EÚ.

Vzdelávanie
- kvalita a efektívnosť
- internacionalizácia VŠ
- vedenie škôl

Mládež
- sociálna inklúzia mladých ľudí, ktorí nie sú vo vzdelávaní, odbornej príprave ani zamestnaní

Šport
- zdraviu prospešné pohybové aktivity (odporúčanie Rady)
- finančné a ekonomické aspekty športu (závery Rady)
- princípy dobrého riadenia v športe

Spracoval: PhDr. Ivan Hromada, PhD.
Brusel 17. mája  2013

Vysvetlenie skratiek: 
skratky 27 krajín EÚ: AT – Rakúsko, BE – Belgicko, BG – Bulharsko, CY – Cyprus, CZ – Česká republika, DE – Nemecko, DK – Dánsko, EE – Estónsko, EL – Grécko, ES – Španielsko, FI – Fínsko, FR – Francúzsko, HU - Maďarsko, IE - Írsko, IT – Taliansko, LU – Luxembursko, LT – Litva, LV – Lotyšsko, MT – Malta, NL – Holandsko, PL – Poľsko, PT – Portugalsko, RO – Rumunsko, SE – Švédsko, SI – Slovinsko, SK – Slovensko, UK – Veľká Británia, HR - Chorvátsko

všeobecné: 
ČŠ 	členské štáty 
EP	Európsky parlament
COM 	Európska komisia; zástupca Európskej komisie
PRES	predsednícka krajina EÚ; zástupca predsedníckej krajiny EÚ
PS	pracovná skupina
OMK           otvorená metóda koordinácie
OVP            odborné vzdelávanie a príprava
WADA        Svetová anti-dopingová agentúra